Értékelés – férfi kézilabda

Tizedik helyen végzett a Tatai AC férfi kézilabda csapata az NBI/B nyugati csoportjában. A jobb eredmény eléréséhez elsősorban a stabilitás és néhány bravúrgyőzelem hiányzott – értékelt az évet Sibalin Jakab vezetőedző. A csapat jelentős átalakulás előtt áll, az pedig, hogy ősszel végül melyik osztályban indulhat el, a következő hetekben dől el.

TAC: - Hihetetlen izgalmak után a bajnokságban végül a tizedik helyen végeztünk, úgy, hogy az őszi szezon után kilencedik helyről vágtunk neki a folytatásnak. Az előzetes elvárásokhoz képest hogyan értékeled a helyezést?  
Sibalin Jakab, vezetőedző: - Természetesen a magam, és úgy gondolom mindannyiunk számára csalódás ez a tizedik helyezés. Az előzetes várakozások alapján ennél előrébb, valahová a középmezőny első felébe szerettünk volna bekerülni.

- A negyedik legkevesebb gólt kapta a csapat, a huszonhat meccs alapján átlagban 24.5-öt. Emellett mindössze 89 kiállítással az ötödik legsportszerűbb gárda lettünk. Hogyan értékeled a védekezést?  
- A védekezésünk, úgy gondolom, összességében nem működött rosszul, talán a Veszprém U20 volt a kivétel, ahol nem funkcionált úgy, ahogyan terveztük. Annak jobban örültem volna, ha sportszerű keretek közt, de még keményebb védekezést mutatunk be.

- A lőtt gólokat tekintve két csapatot előzünk meg, itt az átlag 23.6 gól/meccs. Egyéni teljesítményre lebontva legeredményesebb játékosaink, Györffi Márió és Kállai Martin 97, illetve 96 gólig jutottak. Ez a csapatrész hogyan teljesített?  
- Sajnos nem tudtuk kellően kihasználni a védekezésünk előnyeit, kevés gyors gólt szereztünk, enélkül pedig nagyon nehéz dolgunk volt elöl. A másik sarkalatos pontnak pedig a gólhelyzeteink értékesítésének gyenge hatékonysága bizonyult. Az egyéni teljesítmények stabilitása hiányzott, egy mérkőzésen belül is óriási hullámzásaink voltak.

- Volt-e bravúrnak értékelhető eredmény, és volt-e olyan találkozó, amit gyengébbnek ítélsz meg?  
- Az előző évekkel ellentétben - amikor szintén voltak gyengébb mérkőzéseink -, ezeket egy-egy bravúrral ellensúlyozni tudtuk. Most tavasszal a PLER mérkőzés volt talán az egyetlen „félsiker”, itt igazán nem sokon múlott. A leggyengébb produkciónak egyértelműen a Csurgó U20 elleni bizonyult, hiszen ez a csapat összesen ezt a két pontot szerezte az egész bajnokságban.

- A csapat jelentős átalakulás előtt áll: többen abbahagyják és távozók is vannak. Milyen típusú együttes szerepel az elképzeléseidben?  
- Szeretnénk egy fiatalabb, gyorsabb játékot játszani tudó együttest kialakítani, de nagyon nehéz megvalósítani mindezt, mivel sajnos kevés a magyar játékos.

- Az idei mezőnyben négy utánpótlás csapat, illetve két akadémia is játszott. Milyennek ítélted meg az NBI/B Nyugati csoportjának színvonalát?  
- Az utánpótlásnak mindenképpen jót tett, hogy felnőttek közt is játszhattak. A dolog negatívuma az volt csupán, hogy a feljutást és a kiesést is nagyban befolyásolni tudták azáltal, hogy sok alkalommal más és más erősségű csapatokkal vettek részt a küzdelemben. A nyugati csoportból az előzetes várakozásoknak megfelelően az első három csapat kiemelkedett a mezőnyből. Véleményem szerint a végső sorrendet közöttük a rutin döntötte el a Vecsés javára.